
Alginát osztályozhatóságának vizsgálata

A kutatási téma alapanyagául szolgáló alginát felhasználási területe igen széles. Előszeretettel alkalmazzák a gyógyszer-, élelmiszeriparban valamint az orvostudomány területén is. Ahhoz, hogy kielégítse a fenti felhasználási területek szigorú tisztasági kritériumait, a nyersanyag előkészítésének (tisztításának) kiemelkedő jelentősége van. Mivel nem egy átlagos ásványi eredetű alapanyagról van szó, ezért az alginát előkészítése előtt meg kell ismerni annak viselkedését, tulajdonságait. A dolgozatom célja tehát, hogy bemutassam az anyagot eljárástechnikai szempontból. Meghatároztam az alginát halmazsűrűségét, valódi sűrűségét (Héliumos piknométer), a morfológiáját pedig optikai mikroszkóppal állapítottam meg. A szemcseméret eloszlást lézeres szemcsenagyság elemzővel mértem. 
További célom, hogy bemutassam az elvégzett osztályozhatósági alapvizsgálatok eredményeit és beszámoljak a mérések során fellépő problémákról. Az osztályozhatósági alapvizsgálatokat különböző berendezésekkel végeztem el: kézi szitálást, légsugár-szitát, valamint vibrációs szitát alkalmaztam. Ezek összehasonlítása és megismételhetősége is a vizsgálatom tárgyát képezte. Alapvető nehézséget okoz, hogy a száraz és a nedves körülmények közt teljesen eltérő viselkedést mutat az anyag. A két közegben eltérő szemcseméret eloszlási eredményeket lehet kapni. További kérdés, hogy az eljárástechnikában elterjedt térfogati eloszlás vagy a nanotechnológiában alkalmazott darab szerinti méreteloszlás alkalmazása a célravezető-e ebben a kísérletben.
Dolgozatomban a fenti kérdésekre keresem a választ. Ismertetem a kísérleti eredményeimet és az abból levont következtetéseket. Továbbá javaslatot teszek az eljárástechnikai jellemzők mérési metodikájára figyelembe véve a speciális körülményeket.



